b'\n_START_ARTICLE_\nMischa Barton\n_START_PARAGRAPH_\nMischa Anne Marsden Barton (g. 1986 m. sausio 24 d.) \xe2\x80\x93 Did\xc5\xbeiojoje Britanijoje gimusi Amerikos aktor\xc4\x97 ir modelis. Geriausiai \xc5\xbeinoma d\xc4\x97l savo Marissos Cooper vaidmens draminiame seriale \xe2\x80\x9ePo Kalifornijos saule\xe2\x80\x9c (The O.C.).\n_START_SECTION_\nAsmeninis gyvenimas\n_START_PARAGRAPH_\nGim\xc4\x97 Hammersmithe (Londonas, Anglija), air\xc4\x97s fotograf\xc4\x97s ir anglo bir\xc5\xbeos maklerio \xc5\xa1eimoje. Nors ketveri\xc5\xb3 met\xc5\xb3 am\xc5\xbeiaus persik\xc4\x97l\xc4\x97 \xc4\xaf Niujork\xc4\x85, JAV pilietyb\xc4\x99 gavo tik 2006 m. Su Did\xc5\xbei\xc4\x85ja Britanija j\xc4\x85 tebesieja Londone advokate dirbanti vyresnioji sesuo Zoe. Tuo tarpu jaun\xc4\x97l\xc4\x97 Hania \xc5\xa1iuo metu studijuoja Los And\xc5\xbeelo universitete. 2004 m. baigusi Manheteno priva\xc4\x8di\xc4\x85 elitin\xc4\x99 mokykl\xc4\x85, 2006 m. pabaigoje \xc4\x97m\xc4\x97 lankyti Karali\xc5\xa1k\xc4\x85j\xc4\x85 dramos meno akademij\xc4\x85.\n_START_SECTION_\nKarjera\n_START_PARAGRAPH_\nPirm\xc4\x85 kart\xc4\x85 Mischa vaidino b\xc5\xabdama 9 met\xc5\xb3, viename i\xc5\xa1 Niujorko teatr\xc5\xb3 (Off Broadway). Ji suvaidino dar keliose pjes\xc4\x97se, kol sulauk\xc4\x97 debiutinio vaidmens kino filme \xe2\x80\x9eLaukiniai \xc5\xa1unys\xe2\x80\x9c, kuris laim\xc4\x97jo kelet\xc4\x85 festivalini\xc5\xb3 apdovanojim\xc5\xb3. Nuo to laiko aktor\xc4\x97 reguliariai pasirodo \xc4\xafvairiuose filmuose, pvz.: \xe2\x80\x9e\xc5\xa0e\xc5\xa1tajame poj\xc5\xabtyje\xe2\x80\x9c, \xe2\x80\x9eNoting Hile\xe2\x80\x9c ar \xe2\x80\x9eDing\xc4\x99 ir kliedintys\xe2\x80\x9c. Taip pat ji vis pasirodo televizijos reklamose, ypa\xc4\x8d po to, kai prisijung\xc4\x97 prie ilgame\xc4\x8dio draugo Ivano Barto modeli\xc5\xb3 agent\xc5\xabros \xe2\x80\x9eIMG Models\xe2\x80\x9c._NEWLINE_Televizijoje Barton taip pat ne naujok\xc4\x97 \xe2\x80\x93 1996 m. suvaidino jaun\xc4\x85 Lilly Montgomery seriale \xe2\x80\x9eVisi mano vaikai\xe2\x80\x9c, v\xc4\x97liau \xe2\x80\x93 TV filme \xe2\x80\x9e\xc5\xa0uniukai\xe2\x80\x9c, pasakojan\xc4\x8diame \xc5\xa1iuolaikin\xc4\x99 Boni ir Klaido interpretacij\xc4\x85. Toliau Mischa serialuose vaidindavo kaip kviestin\xc4\x97 \xc5\xbevaig\xc5\xbed\xc4\x97, dalyvavo filmuojant Enrique Iglesio muzikin\xc4\xaf Addicted klip\xc4\x85._NEWLINE_2003 m. FOX kanale pasirod\xc4\x97 serialas \xe2\x80\x9eThe O.C.\xe2\x80\x9c, kuris staigiai i\xc5\xa1populiar\xc4\x97j\xc4\x99s, \xc5\xbevaig\xc5\xbede padar\xc4\x97 ir Barton. I\xc5\xa1 serialo aktor\xc4\x97 pasitrauk\xc4\x97 3-io sezono pabaigoje, kai serialo reitingai krito ir 2007 m. prad\xc5\xbeioje filmavimas buvo nutrauktas._NEWLINE_Mischa Barton reklamuoja Calvin Klein, Bebe Stores, A\xc3\xa9ropostale, Monsoon Accessorize, Dooney & Bourke, JC (Jeans and Clothes), Morgan de Toi, Jaspal ir Neutrogena produktus.'